SGP ควัก 268 ลบ. ซื้อหุ้นโรงไฟฟ้าพลังความร้อนร่วมในเมียนมาเพิ่ม ดันสัดส่วนแตะ 41.1%
SGP ควัก 268 ลบ. ซื้อหุ้นโรงไฟฟ้าพลังความร้อนร่วมในเมียนมาเพิ่ม ดันสัดส่วนแตะ 41.1% จากเดิม 36.1%
26 ธ.ค. 2561

บริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP ระบุว่า ตามที่ SIAMGAS POWER PTE. LTD. (SPW) บริษัทย่อยที่จดทะเบียนจัดตั้งในประเทศสิงคโปร์ และบริษัทถือหุ้นในสัดส่วนร้อยละ 100 ของทุนจดทะเบียน ได้แจ้งเรื่องการเข้าซื้อเงินลงทุนในกิจการโรงไฟฟ้าพลังงานความร้อนร่วมในประเทศเมียนมา เมื่อวันที่ 18 กรกฎาคม 2559 และวันที่ 8 พฤศจิกายน 2560 ในสัดส่วนร้อยละ 30 และร้อยละ 6.1 ตามลำดับ นั้น
ทั้งนี้ที่ประชุมคณะกรรมการบริษัท เมื่อวันที่ 7 สิงหาคม 2561 ได้มีมติให้บริษัทซื้อหุ้นเพิ่มเติม ในสัดส่วนร้อยละ 5 ของทุนจดทะเบียนและเรียกชำระแล้ว ใน MSN International Limited (MSN) Asiatech Energy Pte. Ltd. (AEPL) และMyanmar Lighting (IPP) Co., Ltd. (MLIPP) ทำให้สัดส่วนการถือหุ้นใน 3 บริษัทจะเพิ่มขึ้นจากร้อยละ 36.1 เป็นร้อยละ 41.1 ของทุนจดทะเบียนและเรียกชำระแล้ว
โดย SPW ได้ดำเนินการซื้อหุ้นสามัญเพิ่มเติมใน MSN AEPL และ MLIPP มูลค่ารวมทั้งสิ้น 8 ล้านเหรียญสหรัฐ หรือคิดเป็นประมาณ 268.08 ล้านบาท (คำนวณตามอัตราขายถัวเฉลี่ยธนาคารแห่งประเทศไทย ณ วันที่ 7 สิงหาคม 2561 ในอัตรา 1 เหรียญสหรัฐเท่ากับ33.51 บาท) และการโอนหุ้นได้รับอนุญาตจากหน่วยงานที่เกี่ยวข้องเรียบร้อยแล้วเมื่อวันที่ 18 ธันวาคม 2561